Alueiden komitean antama lausunto aiheesta "Vaihtoehtoinen kaupunkiliikenne" cdr 105/99 FIN -



Virallinen lehti nro C 293 , 13/10/1999 s. 0055



Alueiden komitean antama lausunto aiheesta "Vaihtoehtoinen kaupunkiliikenne" (1999/C 293/11) ALUEIDEN KOMITEA, joka ottaa huomioon työvaliokuntansa 10. maaliskuuta 1999 Euroopan yhteisön perustamissopimuksen 198 c artiklan neljännen alakohdan mukaisesti tekemän päätöksen laatia lausunto aiheesta "Vaihtoehtoinen kaupunkiliikenne" ja antaa lausunnon valmistelu valiokunta 4:n "Maankäyttö - Taajama-asiat - Energia - Ympäristö" tehtäväksi, ottaa huomioon valiokunta 3:n "Euroopan laajuiset verkot - Liikenne - Tietoyhteiskunta" panoksen (apulaisesittelijä: Anders Gustâv), ottaa huomioon valiokunta 4:n huhtikuun 16. päivänä 1999 hyväksymän lausuntoluonnoksen CdR 105/99 rev 1, jonka esittelijä oli Sally Powell ja apulaisesittelijä Anders Gustâv, hyväksyi 2. ja 3. kesäkuuta 1999 pitämässään 29. täysistunnossa (kesäkuun 3. päivän kokouksessa) seuraavan lausunnon. 1. Johdanto Vaihtoehtoista kaupunkiliikennettä koskeva Alter-hanke käynnistettiin ympäristö- ja liikenneasiain yhteisneuvoston ensimmäisessä kokouksessa huhtikuussa 1998. Aloitteentekijänä oli Yhdistyneen kuningaskunnan varapääministeri John Prescott ja hanketta tukivat komission jäsenet Bjerregaard, Kinnock ja Papoutsis. Hankkeen tavoitteena on luoda ja lisätä päästöttömien ja vähäpäästöisten ajoneuvojen kysyntää Euroopan paikallis- ja alueyhteisöissä. Näin toivotaan päästävän suurimittaiseen tuotantoon ja alennettavan kyseisten ajoneuvojen julkisten ja yksityisten käyttäjien kustannuksia. Alter-hanke sisältää kolme päätoimenpidettä, jotka paikallis- ja alueviranomaisten toivotaan hyväksyvän. Toimet ovat - yhteisöjen sisäisessä liikenteessä käytettävän ajokannan uusiminen täysin tai lähes päästöttömäksi heti, kun se on kannattavaa, - pitkäikäisten ajoneuvojen muuttaminen, milloin mahdollista, vähäpäästöisemmiksi tai nykyistä puhtaampia polttoaineita käyttäviksi, - sellaisten kaupunkialueiden perustaminen ja asteittainen laajentaminen, joilla saa käyttää vain täysin tai lähes päästöttömiä ajoneuvoja. Toimet esitetään vaihtoehtoista kaupunkiliikennettä koskevassa julkilausumassa, joka viranomaisia pyydetään allekirjoittamaan. Julkilausuma on tämän lausunnon liitteenä. Julkilausuma annettiin lokakuussa 1998 järjestetyssä Firenzen konferenssissa. Jo noin 130 Euroopan kaupunkia ja kuntaa on allekirjoittanut Alter-julkilausuman. Myös autoteollisuus oli konferenssista erittäin kiinnostunut ja sen edustajia osallistui konferenssiin huomattavan paljon. 2. Yleistä Alueiden komitea antaa Alter-hankkeen päämäärille ja tavoitteille täyden tukensa. Alueiden komitea panee merkille, että Alter-hankkeessa otetaan huomioon liikenteen jatkuva merkitys yhtenä kaupunkien ja niiden asukkaiden elämän edellytyksenä ja ettei vähäpäästöisten ajoneuvojen käytön edistäminen saa haitata tehokasta liikennettä. Alueiden komitea korostaa sitä sen mielestä myönteistä seikkaa, että paikallisviranomaiset voivat itse sopeuttaa hankkeen toimet Euroopan unionin eri osissa kulloinkin vallitseviin taloudellisiin, yhteiskunnallisiin ja liikenteellisiin olosuhteisiin. Euroopan paikallis- ja alueviranomaisten kannalta vaihtoehtoinen kaupunkiliikenne on erittäin kiinnostava aihe. Alueiden komitea haluaa auttaa varmistamaan hankkeen onnistumisen. Alter-hankkeessa otetaan huomioon tarve yhdistää politiikan eri aloja, mihin alueiden komitea on jo pitkään kehottanut. Alter-hanke edustaa kokonaisvaltaista lähestymistapaa, jossa toimiin osallistuvat kaikki hallintotasot ja joka kattaa liikenne-, energia-, aluesuunnittelu- ja ympäristöalat. Hanke edistää päästöttömien tai vähäpäästöisten ajoneuvojen käyttöä ja kannustaa samalla laajentamaan alueita, joilla saa liikennöidä vain tällaisilla ajoneuvoilla. Integroitu lähestymistapa kattaa työttömyyden ja sosiaalisen syrjäytymisen torjunnan. Myös Alter-hankkeen myönteiset työllisyysvaikutukset ovat kiinnostavia. Esimerkkinä voidaan mainita työvoimaa vaativa ajoneuvojen muuttaminen nykyistä vähäpäästöisemmiksi. Työttömille voidaan tarjota tehtävän edellyttämää koulutusta. Koordinoidessaan lukuisten eurooppalaisten kuntien yhteistoimia Altener-ohjelma voi osoittaa, että puhtaiden ajoneuvojen potentiaalinen kysyntä on huomattavaa, ja näin perustella siirtymistä prototyyppien tuotannosta sarjatuotantoon, joka mahdollistaisi tuottajien kannalta alhaiset yksikkökustannukset ja käyttäjien, sekä kuntien että yksityisten, kannalta edullisen hinnan. Tämänkaltaisen huomattavan kysynnänmuutoksen vuoksi Alter tehostaa monia komission tukemia hankkeita, joilla on edistetty päästöttömien tai vähäpäästöisten ajoneuvojen prototyyppien hankintaa tai nykyistä puhtaampien polttoaineiden käyttöä. Näin se voi auttaa jäsenvaltioiden hallituksia, komissiota sekä paikallis- ja alueviranomaisia noudattamaan kaupunkiympäristön laadun parantamiseen liittyviä sitoumuksia. Hankkeeseen pyritään saamaan mukaan kaikki sektorit, mm. valtion- ja paikallishallinto sekä yritykset. Komitea antaa tälle lähestymistavalle täyden tukensa. On välttämätöntä huomata, että Alter-hankkeen edistäminen edellyttää kaikkien hallintotasojen ja eri alojen integroitua yhteistyötä. Alter-hankkeessa myönnetään "alhaalta ylöspäin" -lähestymistavan tarpeellisuus. Paikallistason ohjelma 21:n periaatteiden mukaisesti Alter-hankkeessa otetaan huomioon paikallisten toimien maailmanlaajuiset vaikutukset. AK katsoo, että Alter-hanketta on vahvistettava siten, että sillä taataan paikallis- ja alueyhteisöjen vaikutusmahdollisuudet, edistetään kaikkien osapuolten välistä yhteistyötä ja kokemusten vaihtoa ja annetaan tietoa hankkeen edistymisestä unionin eri kaupungeissa ja alueilla. Hyvien käytänteiden vaihto yhteisöjen välillä on välttämätöntä Alter-hankkeen vaikutuksen lujittamiseksi. Lisäksi on tärkeää toteuttaa johdonmukaista tiedotuspolitiikkaa ohjelman yhteydessä toteutetuista hankkeista, jotta EU:n kansalaiset voisivat tuntea, että hankkeet koskevat heitä. 3. Suositukset Alueiden komitea arvostaa EU:n ministereiden ja komission jäsenten aloitteellisuutta Alter-aloitteen käynnistämisessä. Onnistuessaan Alter-hanke voi parantaa huomattavasti Euroopan väestön elämänlaatua. Komitea haluaa edistää aloitetta ja varmistaa hankkeen onnistumisen. Alueiden komitea tukee Alter-hanketta ja kehottaa samalla kaikkia Euroopan paikallis- ja alueviranomaisia allekirjoittamaan Alter-julkilausuman sen vaikutuksen tehostamiseksi ja nopeuttamiseksi. Halukkuudesta riippumatta paikallis- ja alueviranomaiset eivät aina voi käytännössä yksinään edistää vaihtoehtoista liikennettä. Monilla kunnilla ei ole siihen tarvittavia varoja tai valtaa. Tämän vuoksi komitea arvostaa Euroopan investointipankin aikomusta osallistua sekä Alter-hankkeeseen liittyvien kaupunkien perusrakennehankkeiden että nykyistä ympäristöystävällisemmän ajoneuvokaluston hankinnan rahoitukseen. Komiteasta on myös myönteistä, että Euroopan investointirahasto on ilmoittanut aikeesta tarjota pk-yrityksille riskipääomaa ja lainatakuita sijoituksiin, joita nykyistä puhtaamman ajoneuvotekniikan kehittäminen ja nykyisten ajoneuvojen muuntaminen edellyttää. Vähäpäästöisten ajoneuvojen käyttöä edistävien toimien (esim. vain päästöttömille autoille tarkoitetut vyöhykkeet) käyttöönottoaikatauluissa on otettava huomioon paikalliset olot, käytettävissä olevat vaihtoehtoiset reitit jne. ja annettava toimijoille riittävästi aikaa mukautua uusiin sääntöihin. Tämä on erityisen tärkeää tavaranjakelulle ja julkiselle liikenteelle. Komitea pyytää unionin muita toimielimiä, jäsenvaltioiden hallituksia, yrityksiä ja erityisesti autoteollisuutta sekä kaikkia muita asiasta kiinnostuneita organisaatioita sitoutumaan Alter-hankkeeseen ja helpottamaan paikallis- ja alueviranomaisten osallistumista siihen. Komitea kehottaa näitä organisaatioita erityisesti - sitoutumaan julkisesti Alter-hankkeeseen ja siten parantamaan hankkeen tunnettuutta, - varmistamaan Alter-hankkeelle riittävä perusrahoitus, jolla hanketta toteutettaessa voidaan varmistaa kuntien, ajoneuvojen valmistajien ja ympäristöä säästävien polttoaineiden tuottajien integroidut yhteydet, sekä auttamaan kuntia (erityisesti köyhimpiä kuntia) toteuttamaan tarvittavat täydentävät toimenpiteet vähäpäästöisten ajoneuvojen käytön edistämiseksi ja oman ajoneuvokantansa korvaamiseksi tai sopeuttamiseksi, - lisäämään taloudellista tukea vaihtoehtoisen kaupunkiliikenteen edistämisestä kiinnostuneille organisaatioille, koska paikallis- ja alueviranomaisilla ei ole tähän aina riittävästi voimavaroja, - kannustamaan vähäpäästöisten ajoneuvojen käyttöä osana yhtenäistä ja kestävää liikennepolitiikkaa; liitännäistoimet voisivat käsittää paikallisten olojen mukaan pysäköintivyöhykkeitä, liityntäpysäköintijärjestelyjä, pyörä- ja jalankulkureittejä jne., - lisäämään vaihtoehtoiseen liikenteeseen ja erityisesti ympäristöä säästävien polttoaineiden käyttöön liittyvän tutkimuksen ja teknologisen kehittämisen tukea, - tekemään tehokkaasti yhteistyötä, jotta sellaisten alueiden perustaminen ja laajentaminen, joilla saa liikennöidä vain täysin tai lähes päästöttömillä ajoneuvoilla, olisi mahdollista paikallisin aloittein. Bryssel 3. kesäkuuta 1999. Alueiden komitean puheenjohtaja Manfred DAMMEYER LIITE alueiden komitean lausuntoon Firenzen julkilausuma vaihtoehtoisesta kaupunkiliikenteestä On kysymys siitä, että ajoneuvojen päästöt saastuttavat kaupunkiemme ilmaa ja aiheuttavat meluhaittoja, mikä vahingoittaa kansalaistemme ja heidän lastensa terveyttä, ja seurauksena on perintömme ja ympäristömme huononeminen. Viitaten tarpeeseen edistää Rio de Janeiron ja Kioton hallitustenvälisiä ympäristösopimuksia, tajuten, että liikennettä edelleenkin tarvitaan kaupunkiemme ja niiden asukkaiden elämän ylläpitämiseksi, ja että tähän tarpeeseen pitäisi ensisijaisesti vastata kehittämällä tehokas ja ympäristölle suotuisa julkisen liikenteen verkosto, tunnustaen sen edistyksen jota monet ajoneuvojen tuottajat ovat saavuttaneet kehittäessään puhtaampien ajoneuvojen prototyyppejä, tietoisena siitä, että Euroopan kaupunkien tiedotustoiminnan tehokkaalla koordinoinnilla voidaan identifioida, organisoida ja ohjata koko ajan lisääntyvää kysyntää ja antaa tuottajille mahdollisuus suunnitella puhtaampipäästöisten ajoneuvojen valmistusta ja siten nopeuttaa siirtymistä prototyypeistä joukkotuotantoon, tajuten, että puhtaampien ajoneuvojen lisääntyvä kysyntä antaisi tuottajille mahdollisuuden kustannusten laskuun ja kilpailukykyisempiin hintoihin, niin että julkiset viranomaiset, yhteisöt ja yksityiskäyttäjät voisivat hankkia matala- tai lähes nollapäästöisiä ajoneuvoja, hyväksyen, että kaupungit yleensä eivät ole vastuussa maaseudun teistä alueellisista, paikallis- tai valtateistä, mutta, ottaen lukuun, että kaupunkien yhteistoiminnalla aikaansaatu muutos puhtaamman liikenteen kustannuksiin tulee vaikuttamaan tieliikenneviranomaisten valmiuteen olla yhteistyössä laajentamassa niitä alueita, joita puhdasta liikennettä koskevat säännökset aikaa myöten tulevat koskemaan, ymmärtäen, että ALTER (Alternative Traffic in Towns) -projekti merkitsee sitä allekirjoittaneet kaupungit - suostuvat, niin pian kuin se on mahdollista toteuttaa, uudistamaan oman ajoneuvokantansa lähes nollapäästön periaatteella, - sitoutuvat, milloin tarkoituksenmukaista, muuttamaan pitkäikäiset ajoneuvonsa niin että ne käyttävät matala- tai lähes nollapäästöisiä polttoaineita, - luovat ja vähitellen laajentavat sellaisia alueita kaupungeissaan, joissa ainoastaan matala- tai lähes nollapäästöinen liikenne on sallittua, - päättävät itse ajoneuvoluokista ja päivämäärästä mistä lähtien toimenpiteet, joilla yllämainitut kolme päävelvoitetta saavutetaan, astuvat voimaan, - sitoutuvat ilmoittamaan ALTER-Europelle ne luokat ja niiden ajoneuvojen arvioidun määrän, joita toimenpiteet koskevat, jotta tiedot sellaisten luokkien uudesta kysynnästä voidaan kerätä yhteen ja toimittaa edelleen valmistajille ja polttoaineiden tuottajille, viitaten yllämainittuun...........................kaupunki vakuuttaa täten kunnioittavasti yhtyvänsä yllämainittuihin päämääriin ja tavoitteisiin jotka keskustelun ja parannusehdotusten jälkeen muodostavat perustan yhteiselle julistukselle, jonka kokoukseen osallistuvat kaupungit allekirjoittavat Euroopan kaupunkien kokouksessa Firenzessä lokakuun 23. ja 24. päivänä. Nimi Virka-asema